ישיבת מליאה, כנסת 20, פרוטוקול מספר 225, 2017-05-04 00:00

יולי יואל אדלשטיין: חברי הכנסת, היום ח' באייר התשע"ז, 4 במאי 2017, ואני מתכבד לפתוח את ישיבת הכנסת בפגרה על-פי בקשת הממשלה.

יולי יואל אדלשטיין: הצעת חוק השידור הציבורי הישראלי (תיקון מס' 8) (תאגיד החדשות), התשע"ז–2017.

יולי יואל אדלשטיין: יציג את החוק לקריאה ראשונה, לאחר שקיבלה פטור מחובת הנחה, השר המקשר בין הממשלה לכנסת חבר הכנסת יריב לוין.

יולי יואל אדלשטיין: בבקשה, אדוני.

יולי יואל אדלשטיין: כמה אנשים נרשמו לדיון.

יולי יואל אדלשטיין: אני מודיע שהרשימה סגורה.

יריב לוין: תודה רבה.

יריב לוין: אדוני היושב-ראש, כבוד השרים, חברות וחברי הכנסת.

יריב לוין: אני מתכבד להביא בפני הכנסת את הצעת חוק השידור הציבורי הישראלי (תיקון מס' 8) (תאגיד החדשות), התשע"ז–2017, לקריאה הראשונה.

יריב לוין: ביום ט"ו באב התשע"ד, 11 באוגוסט 2014, פורסם חוק השידור הציבורי הישראלי, התשע"ד–2014.

יריב לוין: עניינו של החוק הוא הקמת משדר ציבורי חדש, יעיל ועצמאי, שיחליף את פעולתה של רשות השידור, הפועלת מכוח חוק רשות השידור, התשכ"ה–1965.

יריב לוין: החוק מקים את תאגיד השידור הישראלי וקובע את אופן פעולתו, וכן קובע הוראות לגבי האורגנים שלו ואופן בחירתם, תקציבו של התאגיד, תוכני השידור ונושאים נוספים הנוגעים לפעילותו.

יריב לוין: לצד זאת, החוק מסדיר את אופן סגירתה של רשות השידור ואת מינויו של כונס הנכסים הרשמי כמפרקה מייד עם פרסומו של החוק, תוך שמירה על המשכיות בשידור הציבורי במעבר בין רשות השידור לשידורים על-פי החוק, בהתאם לקבוע בסעיף 92 לחוק.

יריב לוין: יום תחילתו של החוק נקבע ליום י"ט באייר התשע"ז, 15 במאי 2017, והוא המועד שבו אמור תאגיד השידור הישראלי להתחיל בשידוריו לצד סיום שידורי רשות השידור.

יריב לוין: בהצעת חוק זו מוצע לשנות את מתכונת ההפעלה של השידור הציבורי על-פי החוק, ובכלל זה את מבנה תאגיד השידור הישראלי, ולהקים תאגיד ייעודי שיהיה אחראי לשידורי החדשות וענייני היום במסגרת השידורים לפיו.

יריב לוין: מתכונת השידור הציבורי שבה ועלתה לדיון לאחרונה בין שרים בממשלה, בפרט לעניין האיזון הנדרש בין עצמאותו של התאגיד מחד גיסא לבין הגורם שיפקח על פעילותו של התאגיד, הממומן מכספי ציבור, מאידך גיסא.

יריב לוין: המתווה שסוכם לבסוף, כמוצע בהצעת חוק זו, מטרתו להקים תאגיד שידור נפרד ועצמאי לעניין חדשות, אקטואליה וענייני היום, במבנה דומה לזה של תאגיד השידור הישראלי, בפיקוחה של מועצה ייעודית נפרדת, שייוחד כולו לשידורי חדשות.

יריב לוין: תאגיד החדשות יפעל במקום חטיבת החדשות בתאגיד השידור הישראלי.

יריב לוין: תאגיד החדשות יפעל בממשל תאגידי דומה לזה הקבוע בחוק ביחס לתאגיד השידור הישראלי, ובכלל זה לעניין מועצה של נציגי ציבור, מנהל כללי וועדת איתור.

יריב לוין: ההרכב של מועצת תאגיד החדשות משקף את ההתמקדות וההתמקצעות בתכנים שהתאגיד יהיה אמון עליהם ואת תפקידיו לפי החוק המוצע, ולכל הפחות ארבעה מבין עשרת חבריה יהיו בעלי מומחיות וניסיון מתחומי השידורים והעיתונות.

יריב לוין: זאת, נוסף על הנהלה ייעודית, אשר תתמקד אף היא רק בתכנים האמורים.

יריב לוין: יתרה מזו, המתווה המוצע מאפשר לקלוט עובדים ועיתונאים בהיקף גדול יותר מרשות השידור לתוך תאגיד החדשות, והם יביאו עמם לתאגיד החדש את ההכשרה והניסיון הדרושים לשם הפקה ויצירה של תוכני החדשות.

יריב לוין: להלן עיקרי החוק המוצע: בחוק יתווסף פרק חדש שעניינו תאגיד ציבורי ייעודי לשידורי חדשות.

יריב לוין: בפרק ייקבעו הוראות לעניין מתכונת הפעילות של התאגיד ומבנהו, ובכלל זה לעניין מועצה של נציגי ציבור, מנהל כללי, ועדת איתור, עובדי התאגיד וכדומה, שהן דומות לאלה הקבועות בחוק ביחס לתאגיד השידור הישראלי.

יריב לוין: תחום החדשות יימחק מתפקידי תאגיד השידור הישראלי ותבוטל חטיבת החדשות בתאגיד השידור הישראלי.

יריב לוין: תפקידיו של תאגיד החדשות ייקבעו בחוק, והם ישקפו את התפקידים שנגרעו מתפקידי תאגיד השידור הישראלי.

יריב לוין: תאגיד החדשות יפיק את החדשות שישודרו במסגרת שידורי הטלוויזיה והרדיו ויופצו באתר האינטרנט של תאגיד השידור הישראלי.

יריב לוין: כחלק משידורי הרדיו תהיה רשת רדיו ייעודית לעניין חדשות ותוכניות בענייני היום.

יריב לוין: השידורים יבוצעו ויופצו בפועל על-ידי תאגיד השידור הישראלי, ובמסגרת השידורים שהוא מקיים ייכללו תוכני החדשות שיעביר לו תאגיד החדשות.

יריב לוין: בחוק ייקבע כי תוכני החדשות והתכנים בענייני היום בטלוויזיה ישובצו בזמני שידור שיאפשרו לתת להם משקל הולם, ולא יפחתו מזמני שידור מינימליים הנדרשים לשם כך כפי שהוגדרו בחוק.

יריב לוין: הממשל התאגידי של תאגיד החדשות שייקבע בחוק זהה, בשינויים מחויבים, לזה של תאגיד השידור הישראלי הקבוע בחוק, ובכלל זה מנהל כללי ומועצה של נציגי ציבור.

יריב לוין: על גופים אלו ומנגנוני המינוי שלהם יחולו הוראות דומות לאלה שקבועות בחוק ביחס לתאגיד השידור הישראלי, ובכלל זה ועדת איתור, מינויה ודרך פעולתה; הרכב המועצה, מינויה ודרך פעולתה, זמן כהונתה, תפקידיה וסמכויותיה; נושאי משרה ובעלי תפקידים בתאגיד; עובדי התאגיד – בהתאמה הנדרשת לאופי פעולת תאגיד החדשות והתכנים שעליהם יהיה אמון.

יריב לוין: נוסף על המנהל הכללי של תאגיד החדשות, מוצע למנות עורך ראשי שתפקידו יהיה לערוך את התוכן החדשותי ואת התוכן בענייני היום שמפיק תאגיד החדשות.

יריב לוין: העורך הראשי יהיה עצמאי בתפקידו זה.

יריב לוין: הוראת השעה הקיימת היום בסעיף 149 לחוק, המאפשרת רכישה של שידורי חדשות ותוכניות בענייני היום במיקור חוץ, תתבטל, ותאגיד החדשות יפיק את כל תוכני החדשות בעצמו.

יריב לוין: הצעת החוק כוללת פרק ובו הוראות מעבר לתקופה של שלושה חודשים מיום תחילת פעילות תאגיד החדשות, שהוא המועד שבו יחלו השידורים הציבוריים לפי החוק, קרי, לפרק הזמן שמיום י"ט באייר התשע"ז, 15 במאי 2017, עד יום כ"ג באב התשע"ז, 15 באוגוסט 2017.

יריב לוין: בתקופת המעבר הכונס הרשמי ימנה לתאגיד החדשות מנהל כללי זמני.

יריב לוין: החל ביום התחילה ישובץ מנהל חטיבת החדשות בתאגיד השידור הישראלי לתפקיד העורך הראשי של שידורי תאגיד החדשות, בכפוף להסכמתו.

יריב לוין: עד למינוי המועצה ישמש הכונס הרשמי כמפקח על פעולות המנהל הכללי הזמני, למעט בכל הנוגע להיבטים של תוכן ועריכה.

יריב לוין: זאת, בדומה לפיקוחו של הכונס הרשמי היום על רשות השידור שבהליכי פירוק.

יריב לוין: עם תום התקופה האמורה ימונו לתאגיד החדשות מועצה ומנהל כללי לפי ההוראות המוצעות, שזהות במהותן להוראות הקיימות בחוק לעניין מינוי מועצה ומנהל כללי לתאגיד השידור הישראלי.

יריב לוין: בהתאם למוצע, עובדי חטיבת החדשות בתאגיד השידור הישראלי יעברו, בכפוף להסכמתם, לתאגיד החדשות שיוקם, באותם תנאי שכר וחוזי העסקה ובאותם תפקידים, והמנהל הזמני לא יבצע כל שינוי בתנאים ובתפקידים של עובדים אלה.

יריב לוין: ככל שיהיו תקנים בלתי מאוישים בתקופת המעבר, יציעם המנהל הכללי הזמני לעובדי חטיבת החדשות ברדיו ובטלוויזיה ברשות השידור שיהיו מעוניינים בכך, בכפוף למגבלת התקנים המרבית של תאגיד החדשות שאושרה בהתאם לקבוע בחוק.

יריב לוין: במסגרת המתווה שסוכם בין שר האוצר, ממלא-מקום שר התקשורת וראש הממשלה, נקבע כי לא תהיה פריצה של המסגרת התקציבית ביחס למצב שבו תאגיד השידור היה מתחיל לשדר ביום ד' באייר התשע"ז, 30 באפריל 2017, במתכונת הקבועה בחוק ערב תיקון מס' 7, קרי, ללא שינוי חקיקה.

יריב לוין: על מנת לעמוד בכך, החוק המוצע נוקט כמה עקרונות מרכזיים.

יריב לוין: שינוי באחד מעקרונות אלו, כפי שיפורט להלן, או שינוי אחר שיגרום לפריצה של המסגרת התקציבית – הן זו השוטפת והן זו החד-פעמית – יוביל להחזרת הדיון בהצעת החוק לממשלה.

יריב לוין: בהחלטתה מיום 3 במאי 2017 בעניין הסמכת ועדת השרים לענייני חקיקה לאשר את הצעת החוק קבעה הממשלה ארבעה שינויים בהצעה, אשר ינוסחו, בשל קוצר הזמן, במהלך הדיונים והכנת הצעת החוק לקריאה השנייה והשלישית.

יריב לוין: ואלה הם השינויים: 1.

יריב לוין: תפקידי הפקת תוכני החדשות והתכנים בענייני היום של שידורי הרדיו של קול ישראל בשפות הרווחות בציבור בישראל, ובכלל זה ברוסית ובאמהרית, יעברו לתאגיד החדשות, והכול במסגרת התקציבית הקבועה לשידור הציבורי בהתאם לחוק השידור הציבורי, התשע"ד–2014, וכן בכפוף לסעיף ה' להחלטת הממשלה.

יריב לוין: 2.

יריב לוין: יובא נוסח לעניין מנגנון להכרעה בנוגע לחלוקת לוח השידורים בין תוכן חדשותי והתוכן בענייני היום לבין התוכן שישדר תאגיד השידור הישראלי, לרבות לעניין פריצה לשידורים, אירועים מיוחדים ואירועים חדשותיים.

יריב לוין: 3.

יריב לוין: יובא נוסח לעניין מנגנון הכרעה במקרה של מחלוקת בין תאגיד השידור הישראלי לתאגיד החדשות בהסכם לאספקת טובין, המקרקעין והשירותים, למעט הוראות בעניין הנוגע לתקציב, שהוא בידי הממונה על התקציבים.

יריב לוין: הנוסחים האמורים לנושאים 1, 2 ו-3 יובאו בהסכמה על-ידי משרד התקשורת ומשרד האוצר ובהסכמת היועץ המשפטי לממשלה.

יריב לוין: 4.

יריב לוין: הממשלה מסמיכה את שר התקשורת לבחון את העברת השידורים בערבית בתאגיד השידור הציבורי אל תאגיד החדשות, וככל שתתקבל החלטה אחרת מהקבוע בהצעת החוק לעניין זה ייערכו ההתאמות הנדרשות בדיוני הכנסת בהכנת הצעת החוק לקריאה שנייה ושלישית, ובכפוף לסעיף ד' להחלטת הממשלה.

יריב לוין: נוכח כל האמור לעיל, אני מבקש את תמיכת הכנסת בהצעת החוק בקריאה הראשונה.

יולי יואל אדלשטיין: אני מודה לשר המקשר, חבר הכנסת יריב לוין.

יולי יואל אדלשטיין: אנחנו פותחים בדיון.

יולי יואל אדלשטיין: חבר הכנסת יעקב אשר – איננו; חברת הכנסת מיכל רוזין – איננה; חבר הכנסת ישראל אייכלר – איננו; מרדכי יוגב – לא.

יולי יואל אדלשטיין: ענת ברקו.

יולי יואל אדלשטיין: עד שלוש דקות לרשות גברתי.

ענת ברקו: אדוני היושב-ראש, כנסת נכבדה, מובן שאני תומכת בחוק.

ענת ברקו: יש לי עוד נושא חשוב: מאחר שאנחנו לאחר יום העצמאות והתבשרנו על שינוי, כביכול, באמנת ה"חמאס", אז אני רוצה לומר ש"הִיֶ הִיֶ לבנִיה".

ענת ברקו: כבוד השר איוב קרא, אותה לבנִיה – אותה אמנת "חמאס" שמדברת על הסתה נגד מדינת ישראל: מצד אחד מבקשת לסגת לגבולות 67', ומצד שני מדברת על מהים עד הנהר, על מדינת ישראל; מדברת על המשך הג'יהאד, וממשיכה עם אותה חתרנות גם נגד מצרים כשהיא אומרת:

ענת ברקו: אנחנו לא אחים מוסלמים, אבל היא משתפת פעולה עם "וִּלַאיַת סינא" – עם מדינת סיני של "דאעש".

ענת ברקו: אני רוצה לקשור את זה למשהו אחר, ברשותך, אדוני.

ענת ברקו: ראיתי שחבר הכנסת איימן עודה, שלצערי הרב לא נמצא כאן – כנראה הוא עוד עייף מחגיגות הנכבה ותהלוכת העקורים – – –

רוברט אילטוב: – – –

ענת ברקו: מה?

ענת ברקו: הוא מאוד עייף.

ענת ברקו: הוא פשוט הגיע לתהלוכת העקורים בכברי עם דגלי פלסטין כשאנחנו חגגנו את יום העצמאות.

ענת ברקו: משפחה נחמדה, אין ספק.

ענת ברקו: על אחד הדגלים היה כתוב "עאודה".

ענת ברקו: אולי איימן עודה צריך לשנות את השם לאיימן עאודה; חאק אל-עאודה – השיבה.

ענת ברקו: זאת אומרת שביום העצמאות שלנו מה שעניין את איימן עודה זה השיבה – הקריאה להשמדת ישראל, גם כחבר כנסת ישראל.

ענת ברקו: מה שהוא רוצה עבורנו זה לא פחות ממה שה"חמאס" מאחל לנו.

ענת ברקו: הוא מדבר על שיבה, ומאחר שלאף אחד כאן אין שום כוונה להתאבד, כשהוא מדבר על שיבה, הוא מדבר על שיבה שהיא השמדת מדינת ישראל, כי מובן שאף אחד לא יתנדב להתאבד ולהיעלם מפה.

ענת ברקו: אז מצד אחד אנחנו חוגגים את יום העצמאות שלנו, מציינים את האבל שלנו ומתייחדים עם המשפחות השכולות, וחבר כנסת בכנסת ישראל באותו היום יוצא נגד המדינה ובעצם קורא לחיסולה של מדינת ישראל.

ענת ברקו: אדוני היושב-ראש, זה לא חדש, כי אותה רשימה, גם כשעלה הנושא של שימוש בנשק כימי נגד ילדים בסוריה, הם עדיין אמרו שהם תומכים באסד; גם כשעלה השימוש – "חיזבאללה" על-ידי איראן, כ-proxy של איראן, ומדינת ערב הסוניות יצאו נגד הארגון כארגון טרור, הרשימה המשותפת תומכים ב"חיזבאללה".

ענת ברקו: מצד שני, רוצים לסלק את האמוניה, למרות ש"חיזבאללה" מאיים לפוצץ את האמוניה.

ענת ברקו: ענייני לוגיקה לא מטרידים אותו.

יולי יואל אדלשטיין: תודה.

יולי יואל אדלשטיין: תודה.

ענת ברקו: ולכן, אדוני, אני רק – – –

יולי יואל אדלשטיין: לא.

יולי יואל אדלשטיין: תודה, גברתי.

יולי יואל אדלשטיין: שלוש דקות תמו.

ענת ברקו: אוקיי.

ענת ברקו: תודה רבה.

יולי יואל אדלשטיין: חברת הכנסת עליזה לביא – איננה; חבר הכנסת יואב קיש – מוותר?

יואב קיש: לא, לא.

יולי יואל אדלשטיין: אה, לא מוותר?

משה גפני: מה, מה יש להגיד?

משה גפני: יואב, אתה רוצה לדבר על זה שיכול להיות שנייבא אופוזיציה מסין?

יואב קיש: כבוד היושב-ראש, הפסדתי עשר שניות, אבל בסדר.

יואב קיש: אני רוצה להגיד כמה דברים.

יואב קיש: ראשית, לגבי החוק הזה, אני חושב שזה מצער שבחוק הקודם – תיקון מס' 7 – שדיבר על שבועיים דחייה, האופוזיציה נלחמה אתנו וניסתה, ודווקא עכשיו, כשמדברים על החוק המעשי עצמו, עם התיקונים עצמם, מאיזושהי סיבה, אולי בשביל להאריך את הפגרה עד יום ראשון, החליטו שלא להגיע.

יואב קיש: מבחינת החוק עצמו, יש נושא אחד שבעיני הוא משמעותי – אנחנו נצטרך להגיע להבנות עם השר כחלון בעניין הזה – וזה לתת קצת יותר זמן למערכות להתארגן על ההשלמה של המהלך.

יואב קיש: אני חושב שאנחנו נצטרך לבקש כעשרה ימים או שבועיים של דחייה נוספת בעליית התאגיד.

יואב קיש: יש לזה משמעויות כספיות, אבל לא נכון שהכול יהיה פה לחוץ ונגיע לאיזו טעות במימוש של הדבר הזה.

יואב קיש: ולכן, החקיקה מן הסתם תסתיים עד 10 בחודש, ואני מאמין שעוד כעשרה ימים יידרשו בשביל להשלים את המהלך הזה.

יואב קיש: מעבר לכך, חברי חברות הכנסת, אני רוצה לדבר על נושא אחד שחמק לנו, אולי, קצת מתחת לרדאר, וזה הנושא השערורייתי שראינו שמפלגה מהבית הזה עשתה שימוש שלא כדין במאגר מידע על ניצולי שואה לטובת השגת קולות בבחירות.

יואב קיש: מדובר על מפלגת יש עתיד בראשות יאיר לפיד – שקיבלה כבר קנס.

יואב קיש: אני לא מדבר על השערות; ניתן קנס מינהלתי של 40,000 שקלים לאותה מפלגה על שימוש, פשוט בלתי חוקי, ברשימה הזאת.

יואב קיש: הדבר הזה, בעיני – לא ייתכן שלא מדובר בעבירה פלילית.

יואב קיש: העבירה הפלילית הזאת זה חלק מהחוק.

יואב קיש: לא יכול להיות שאנחנו עוברים על הדבר הזה בשתיקה.

יואב קיש: ואני קורא לכל חברי הבית הזה: הגיע הזמן שלא לנהוג פה באיפה ואיפה.

יואב קיש: אני בטוח שאם מפלגות אחרות אולי היו עושות את הטעות הזאת, כנראה היו מתייחסים אליהן אחרת, גם בתקשורת.

בנימין נתניהו: אתה חושב שאם אנחנו היינו עושים את זה היו מתייחסים אלינו אחרת?

יואב קיש: כנראה הליכוד היה מקבל איזה יחס אחר בתקשורת בעניין הזה, לשאלתך, ראש הממשלה; יש לי איזו הרגשת בטן כזאת.

יואב קיש: אבל כנראה כשיש עתיד עושה את זה זה בסדר.

יואב קיש: אז אני אומר: הדבר הזה לא יעבור בשתיקה.

יואב קיש: אנחנו נבדוק את זה לעומקו של עניין.

יואב קיש: פניתי אל היועץ המשפטי לממשלה, ואפנה גם אל יושב-ראש ועדת הבחירות המרכזית.

יואב קיש: עבירה על חוקי הבחירות, קניית קולות של יש עתיד – ממי?

יואב קיש: מניצולי שואה.

יואב קיש: זה ניצול הכי גס ואבסורדי, ואפילו בהודעה שהם נתנו הם לא התנצלו.

יואב קיש: מה אמרו?

יואב קיש: טעות, נתקן.

יואב קיש: איפה ההתנצלות הכי בסיסית?

יואב קיש: עד היום אותם ניצולי שואה מקבלים דיוור מראש התנועה של יש עתיד, מיאיר לפיד.

יואב קיש: זה נושא שאני לא אוותר עליו.

יואב קיש: ונושא אחרון, במילה אחת – – –

יולי יואל אדלשטיין: תודה, אדוני.

יואב קיש: אני רק רוצה להגיד לראש הממשלה שראינו שהנשיא הגרמני שמגיע הודיע שלא ייפגש עם "שוברים שתיקה".

יואב קיש: יישר כוח על המהלך.

יואב קיש: תודה רבה.

יולי יואל אדלשטיין: תודה לחבר הכנסת יואב קיש.

יולי יואל אדלשטיין: חבר הכנסת מיכאל מלכיאלי – בבקשה, אדוני.

יולי יואל אדלשטיין: עד שלוש דקות לרשות אדוני.

מיכאל מלכיאלי: אדוני יושב-ראש הכנסת, אדוני ראש הממשלה, חברי חברי הכנסת, קראתי את החוק, החוק החדש שאנחנו הולכים להצביע עליו היום.

מיכאל מלכיאלי: האמת היא, ראיתי ונדהמתי, אולי גם כעסתי על חלק ממה שנאמר שם בחוק.

מיכאל מלכיאלי: אפשר לומר שחלק מהחוק מתעלם מחלק גדול מהאוכלוסייה.

מיכאל מלכיאלי: פשוט אטימות.

מיכאל מלכיאלי: אני רוצה להקריא.

מיכאל מלכיאלי: פרק ג' סעיף ט' מסדיר את מינוי מועצת התאגיד – ואני מצטט:

מיכאל מלכיאלי: השר ימנה לתאגיד השידור הציבורי מועצה בת 12 חברים, ובהם לפחות שש נשים ולפחות חבר אחד הנמנה עם האוכלוסייה הערבית, לרבות האוכלוסייה הדרוזית והצ'רקסית, לפי המלצת ועדת האיתור.

מיכאל מלכיאלי: ואני שואל את עצמי: ריבונו של עולם, הממשלה קיבלה החלטה – ולא בפעם הראשונה – לשלב את החרדים בתוך כל מקום ציבורי.

מיכאל מלכיאלי: יש החלטת ממשלה מס' 869, תחת הכותרת: "קידום המלצות לשילוב האוכלוסייה החרדית".

מיכאל מלכיאלי: שר הפנים הביא להחלטת ממשלה בדבר אפליה מתקנת במגזר הציבורי, ההחלטה התקבלה בממשלה, אבל היישום – לא קיים.

מיכאל מלכיאלי: ואני שואל: העסקת חרדים שהממשלה מדברת עליה – כן, אבל בתאגיד הציבורי – לא.

מיכאל מלכיאלי: אנחנו – אני רוצה להגיד גם בשם ש"ס, ובכלל החרדים – לא נקבל אפליה, שאף חרדי לא ישובץ במועצה של תאגיד השידור הציבורי.

מיכאל מלכיאלי: אין ספק שהמועצה כל כך חשובה, ואמורה להשפיע על דעת הקהל, אמורה לייצג את הקהל, וכשאף חרדי לא נמצא במועצה זה לוקה בחסר.

מיכאל מלכיאלי: תודה רבה.

יולי יואל אדלשטיין: תודה לחבר הכנסת מלכיאלי.

יולי יואל אדלשטיין: חבר הכנסת אורן חזן.

יולי יואל אדלשטיין: אני מבין שהשר איוב קרא מסכם בשם הממשלה?

יולי יואל אדלשטיין: לא? מוותר?

קריאה: – – –

יולי יואל אדלשטיין: כן.

יולי יואל אדלשטיין: אחרון הדוברים הוא חבר הכנסת חזן.

אורן אסף חזן: כבוד ראש הממשלה, אדוני היושב-ראש, כנסת נכבדה, אני רוצה להגיד שהגיע הזמן שמישהו יעשה סדר בתקשורת, ואני שמח שראש הממשלה נתניהו עושה סדר בתקשורת.

אורן אסף חזן: אני רוצה להגיד לכם שכשאני מסתכל על הרדיפה הבלתי-מתפשרת, לא הגיונית, לא מאוזנת, לא מחולקת, עניינית גם לא, אלא עצמית, גם כלפי ראש הממשלה, גם כלפי תנועת הליכוד – זו כבר לא תקשורת.

אורן אסף חזן: הם שכחו מהי תקשורת, מהי מהותה.

אורן אסף חזן: חדשות אמורות להביא את המציאות כמות שהיא, לשקף אותה לציבור; לא לעוות אותה ולייצר מציאות אלטרנטיבית.

אורן אסף חזן: הגיע הזמן שיהיה סדר, והחוק הזה מתחיל לעשות סדר בבלגן.

אורן אסף חזן: אני גם רוצה להגיד לכם שבכוונתי לקדם הצעת חוק, אדוני היושב-ראש, כנגד אותם עיתונאים, שתהיה להם אחריות פלילית על שקרים ודיבה.

אורן אסף חזן: אספר לכם סוד: את עצמי אחריג; אפילו בחוק עצמו אחריג את עצמי.

אורן אסף חזן: אבל לא יכולה להיות מציאות שבה עיתונאים, כתבים, תחקירנים – או לא יודע איזה פישר אחר, בא ומפרסם כל מה שהוא רוצה.

אורן אסף חזן: גם אם הוא נתבע, אז הוא מפרסם איזושהי התנצלות בקטנה, ואחרי זה חיים שלמים נהרסים.

אורן אסף חזן: ואני לא מדבר רק על הכנסת, על חבריה, על הממשלה או על העומד בראשה.

אורן אסף חזן: ואני מדגיש: את עצמי אחריג.

אורן אסף חזן: אז הגיע הזמן שיהיה סדר, וזה עושה סדר.

אורן אסף חזן: אני רק רוצה לעסוק בנושא אחר – בפגישה של אבו מאזן, זה שחי עם איזושהי פנטזיה, כאילו שהוא נשיא של איזושהי רשות או עם בדיוני, דמיוני.

אורן אסף חזן: שמענו שהוא הלך ונפגש עם האיש החזק בעולם, עם הנשיא טראמפ.

אורן אסף חזן: אני רוצה להקדיש לאבו מאזן שיר עם מילים ולחן עממי: עכבר, עכבר, הישמר / פן החתול יבוא מהר.

אורן אסף חזן: / עכבר, עכבר, נוס, נוס, נוס / עכבר, עכבר, נוס.

אורן אסף חזן: אדון אבו מאזן, שלא תחשוב שאם תסתובב בעולם ותמשיך להפיץ שקרים ולהוציא את דיבתה של מדינת ישראל והעם היהודי, יהיה מי שישתוק לך על זה.

אורן אסף חזן: הלכת – הלכת למקום הלא-נכון.

אורן אסף חזן: אני שמח שנטרקה דלת בפניך, והובהר לך שלא עוד תשלומים למחבלים ובני משפחותיהם.

אורן אסף חזן: אני שמח שכשם שראש הממשלה נתניהו חושף את השקר הפלסטיני, גם המעצמה הגדולה בעולם מראה לעולם כולו, שהם, אותו עם דמיוני פלסטיני, הם שלא מבקשים ולא רוצים בשלום; הם שכל מהותם והווייתם היא לזרוק אותנו לים; הם שלא מחפשים לחיות פה בשכנות טובה.

אורן אסף חזן: ארץ-ישראל היא גדולה.

אורן אסף חזן: מעבר לעובדה שהיא ניתנה לנו לנחלה, לשמור עליה, לרשתה, אין לנו בעיה שיחיו כאן לצדנו.

אורן אסף חזן: אני לא מדבר על שתי מדינות לשני עמים, אבל אין לנו בעיה.

אורן אסף חזן: הרי זה לא סוד שכ-240,000 משפחות פלסטיניות חיות על הכלכלה הישראלית.

אורן אסף חזן: באנגלית אומרים: good economy makes good friendship – כלכלה נכונה יוצרת חברות טובה.

יולי יואל אדלשטיין: תודה.

אורן אסף חזן: ובזה אני מסיים, אדוני היושב-ראש:

אורן אסף חזן: תרצו – ניתן לכם הזדמנות; לא תרצו – נראה לכם את הדרך הביתה, וכנראה שתטופלו כמו שהחתול מטפל בעכבר.

אורן אסף חזן: תודה רבה.

יולי יואל אדלשטיין: תודה.

יולי יואל אדלשטיין: אם כן, תמה רשימת הדוברים.

יולי יואל אדלשטיין: חברי הכנסת, נא לשבת, אנחנו עוברים להצבעה.

יולי יואל אדלשטיין: הצעת חוק השידור הציבורי הישראלי (תיקון מס' 8) (תאגיד החדשות), התשע"ז–2017, בקריאה ראשונה.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 1 בעד ההצעה להעביר את הצעת החוק לוועדה – 32 נגד – אין נמנעים – אין ההצעה להעביר את הצעת חוק השידור הציבורי הישראלי (תיקון מס' 8) (תאגיד החדשות), התשע"ז–2017, לוועדה שתקבע ועדת הכנסת נתקבלה.

יולי יואל אדלשטיין: חברי הכנסת, 32 בעד, אין מתנגדים או נמנעים.

יולי יואל אדלשטיין: אני קובע כי הצעת החוק אושרה בקריאה ראשונה.

יולי יואל אדלשטיין: אדוני יושב-ראש הקואליציה, אני מבין שאתם רוצים להמשיך את החקיקה בוועדה משותפת.

דוד ביטן: – – –

יולי יואל אדלשטיין: אז צריך להקים אותה מחדש.

יולי יואל אדלשטיין: הצעת החוק עוברת לוועדת הכנסת.

יולי יואל אדלשטיין: אני מכריז על הפסקה בישיבת המליאה.

יולי יואל אדלשטיין: אתם תודיעו על ישיבת ועדת הכנסת ותחזרו.

יולי יואל אדלשטיין: סגנית היושב-ראש טלי פלוסקוב תפתח את המליאה כשנקבל הודעה ממזכירת הכנסת.

יולי יואל אדלשטיין: הפסקה.

טלי פלוסקוב: חברי הכנסת, אני מחדשת את ישיבת המליאה.

טלי פלוסקוב: אני מזמינה את יושב-ראש ועדת הכנסת להודעה.

טלי פלוסקוב: בבקשה, אדוני חבר הכנסת יואב קיש.

): תודה.

): כבוד היושבת-ראש, כבוד השר, הודעה מטעם ועדת הכנסת.

): ועדת הכנסת קבעה כי הצעת חוק השידור הציבורי הישראלי (תיקון מס' 8), (מ/1132), תידון בוועדה משותפת לוועדת הכלכלה ולוועדת הכנסת לשם הכנתה לקריאה שנייה ולקריאה שלישית.

): הוועדה תהיה בת 16 חברים, שמונה חברים מכל ועדה, בהרכב הזה: מטעם ועדת הכלכלה – חברי הכנסת דוד ביטן, אשר יכהן כיושב-ראש הוועדה, נורית קורן, שולי מועלם, רועי פולקמן, יעקב אשר, איתן כבל, יוסי יונה ועיסאווי פריג'; מטעם ועדת הכנסת – חברי הכנסת יואב קיש, אמיר אוחנה, מיקי זוהר, יואב בן צור, רוברט אילטוב, אלעזר שטרן, אחמד טיבי ואיילת נחמיאס ורבין.

): תודה.

טלי פלוסקוב: תודה לחבר הכנסת יואב קיש.

טלי פלוסקוב: חברים, תם סדר-היום.

טלי פלוסקוב: הישיבה הבאה תתקיים ביום שני, י"ב באייר התשע"ז, 8 במאי 2017, בשעה 16:00.

טלי פלוסקוב: ישיבה זו נעולה.

טלי פלוסקוב: תודה רבה.